CELEX: 32016R2135
Language: lv
Date: 2016-11-23 00:00:00
Title: Eiropas Parlamenta un Padomes Regula (ES) 2016/2135 (2016. gada 23. novembris), ar kuru Regulu (ES) Nr. 1303/2013 groza attiecībā uz konkrētiem noteikumiem, kas saistīti ar finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības saistībā ar to finanšu stabilitāti

13.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 338/34
            
         EIROPAS PARLAMENTA UN PADOMES REGULA (ES) 2016/2135
   (2016. gada 23. novembris),
   ar kuru Regulu (ES) Nr. 1303/2013 groza attiecībā uz konkrētiem noteikumiem, kas saistīti ar finanšu pārvaldību konkrētām dalībvalstīm, kuras saskaras ar nopietnām grūtībām vai kurām draud šādas grūtības saistībā ar to finanšu stabilitāti
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 177. pantu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   ņemot vērā Eiropas Ekonomikas un sociālo lietu komitejas atzinumu (1),
   pēc apspriešanās ar Reģionu komiteju,
   saskaņā ar parasto likumdošanas procedūru (2),
   tā kā:
   
               (1)
            
            
               Eiropas Parlamenta un Padomes Regulas (ES) Nr. 1303/2013 (3) 24. panta 3. punktā ir noteikts, ka Komisijai ir jāizvērtē tas, kā starpposma maksājumi no Eiropas strukturālajiem un investīciju fondiem palielināti par summu, kura atbilst 10 procentpunktiem virs katras prioritātes vai pasākuma faktiskās līdzfinansējuma likmes, attiecībā uz dalībvalstīm, kurās pēc 2013. gada 21. decembra tika piemērotas korekciju programmas un kuras prasījušas atļauju izmantot minēto palielinājumu līdz 2016. gada 30. jūnijam, un līdz 2016. gada 30. jūnijam jāiesniedz Eiropas Parlamentam un Padomei ziņojums ar savu izvērtējumu un vajadzības gadījumā tiesību akta priekšlikums. Komisija minēto ziņojumu Eiropas Parlamentam un Padomei iesniedza 2016. gada 27. jūnijā.
            
         
               (2)
            
            
               Piecas dalībvalstis, proti, Rumānija, Īrija, Portugāle, Kipra un Grieķija, bija tiesīgas saņemt palielināto maksājumu saskaņā ar Regulas (ES) Nr. 1303/2013 24. pantu. Rumānija, Īrija, Portugāle un Kipra ir izpildījušas ekonomikas korekciju attiecīgās programmas. Vienīgi Grieķija joprojām piemēro korekciju programmu un saņem finansiālo palīdzību līdz 2018. gada trešajam ceturksnim. Ņemot vērā to, ka Grieķijā joprojām pastāv nopietnas problēmas saistībā ar finansiālo stabilitāti, būtu jāpagarina laikposms, kurā piemēro palielinātos maksājumus dalībvalstīm, kurām ir īslaicīgas budžeta grūtības.
            
         
               (3)
            
            
               Tomēr iespējai saņemt palielināto maksājumu būtu jābeidzas tā gada 30. jūnijā, kas seko pēc kalendārā gada, kurā konkrētā dalībvalsts beidz saņemt finansiālo palīdzību saskaņā ar korekciju programmu.
            
         
               (4)
            
            
               Regulas (ES) Nr. 1303/2013 120. panta 3. punktā ir noteikts, ka Komisijai ir jāveic pārskatīšana, lai izvērtētu to, cik pamatoti ir saglabāt maksimālo līdzfinansējuma likmi 85 % apmērā visu tādu darbības programmu katra prioritārā virziena līmenī, ko Kiprā pēc 2017. gada 30. jūnija atbalstījuši Eiropas Reģionālās attīstības fonds (ERAF) un Eiropas Sociālais fonds (ESF), un vajadzības gadījumā līdz 2016. gada 30. jūnijam jāiesniedz tiesību akta priekšlikums.
            
         
               (5)
            
            
               Kipras korekciju programmas termiņš beidzās 2016. gada martā. Tomēr Kipras ekonomiskā situācija joprojām ir nestabila, par ko liecina lēni pieauguma tempi, sarūkošas investīcijas, augsts bezdarba līmenis un spriedze finanšu sektorā. Tādēļ, lai mazinātu spiedienu uz valsts budžetu un paātrinātu tik ļoti vajadzīgās investīcijas, līdzfinansējuma likme 85 % apmērā attiecībā uz visām darbības programmām, ko Kiprā atbalstījuši ERAF un ESF, būtu jāpagarina līdz darbības programmas slēgšanai.
            
         
               (6)
            
            
               Lai būtu iespējams nekavējoties piemērot šajā regulā paredzētos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
            
         IR PIEŅĒMUŠI ŠO REGULU.
   1. pants
   Regulu (ES) Nr. 1303/2013 groza šādi:
   
               1)
            
            
               regulas 24. pantu aizstāj ar šādu:
               “24. pants
               Maksājumu palielinājums dalībvalstij, kurai ir īslaicīgas budžeta grūtības
               1.   Pēc dalībvalsts pieprasījuma starpposma maksājumus var palielināt par 10 procentpunktiem virs līdzfinansējuma likmes, kas piemērojama katrai prioritātei attiecībā uz ERAF, ESF un Kohēzijas fondu vai katram pasākumam attiecībā uz ELFLA un EJZF.
               Ja dalībvalsts pēc 2013. gada 21. decembra atbilst vienam no turpmāk minētajiem nosacījumiem, palielināto likmi, kas nevar būt lielāka par 100 %, piemēro tās maksājuma pieteikumiem laikposmam līdz 2016. gada 30. jūnijam:
               
                           a)
                        
                        
                           ja attiecīgā dalībvalsts saņem aizdevumu no Savienības saskaņā ar Regulu (ES) Nr. 407/2010;
                        
                     
                           b)
                        
                        
                           ja attiecīgā dalībvalsts saņem vidēja termiņa finansiālo palīdzību saskaņā ar Regulu (EK) Nr. 332/2002 ar nosacījumu, ka tiek īstenota makroekonomikas korekciju programma;
                        
                     
                           c)
                        
                        
                           ja attiecīgajai dalībvalstij finansiālā palīdzība ir piešķirta ar nosacījumu, ka tiek īstenota makroekonomikas korekciju programma, kā minēts Regulā (ES) Nr. 472/2013.
                        
                     Ja dalībvalsts pēc 2016. gada 30. jūnija atbilst vienam no otrajā daļā izklāstītajiem nosacījumiem, palielināto likmi piemēro tās maksājuma pieteikumiem laikposmā līdz tā gada 30. jūnijam, kas ir pēc kalendārā gada, kurā beigusies attiecīgās finansiālās palīdzības sniegšana.
               Šo punktu nepiemēro programmām saskaņā ar ETS regulu.
               2.   Neatkarīgi no 1. punkta Savienības atbalsts ar starpposma maksājumiem un slēguma bilances maksājumiem nepārsniedz:
               
                           a)
                        
                        
                           publiskos izdevumus; vai
                        
                     
                           b)
                        
                        
                           ESI fondu atbalsta maksimālo apjomu katrai prioritātei attiecībā uz ERAF, ESF un Kohēzijas fondu vai katram pasākumam attiecībā uz ELFLA un EJZF, kā noteikts Komisijas lēmumā, ar ko apstiprina programmu,
                        
                     atkarībā no tā, kura summa ir zemāka.”;
            
         
               2)
            
            
               regulas 120. panta 3. punkta otro daļu aizstāj ar šādu:
               “Laikposmā no 2014. gada 1. janvāra līdz darbības programmas slēgšanai līdzfinansējuma likme katra prioritārā virziena līmenī visām darbības programmām Kiprā nav lielāka par 85 %.”
            
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Strasbūrā, 2016. gada 23. novembrī
      
         
            Eiropas Parlamenta vārdā –
         
         
            priekšsēdētājs
         
         M. SCHULZ
      
      
         
            Padomes vārdā –
         
         
            priekšsēdētājs
         
         I. KORČOK
      
   
   
      (1)  2016. gada 21. septembra atzinums (Oficiālajā Vēstnesī vēl nav publicēts).
   
      (2)  Eiropas Parlamenta 2016. gada 25. oktobra nostāja (Oficiālajā Vēstnesī vēl nav publicēta) un Padomes 2016. gada 14. novembra lēmums.
   
      (3)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).